50 vjet nga krijimi i programit Sketchpad
Sketchpad ishte nismëtar për idetë e krijimit të kompjuterave modernë dhe teknologjive grafike
U mbushën 50 vjet nga krijimi i programit kompjuterik Sketchpad. Programi revolucionar është i famshëm sepse ishte i pari që lejoi përdoruesit të luanin me figura mbi një ekran kompjuteri, duke i hapur kështu rrugën ideve të krijimit të kompjuterave modernë dhe teknologjive grafike. Në fillim të viteve 1960, ideja e bashkëveprimit të drejtpërdrejtë me një kompjuter ishte diçka që njerëzit vetëm mund ta ëndërronin. Por kjo ndryshoi kur studenti i doktoraturës në Institutin e Teknologjisë së Masaçusetsit (MIT), Ivan Sutherland, krijoi një program që bënte të mundur manipulimin e figurave në një ekran kompjuteri. Sutherland fitoi çmime të ndryshme për krijimin e tij, duke përfshirë Çmimin e Kiotos të vitit 2012, për kontributin në teknologjinë kompjuterike. Në vitin 1964, gazetari për shkencat i universitetit MIT, John Fitch, intervistoi profesorin Steven Coons lidhur me programin e ri. Në atë kohë, kompjuterat ishin makina gjigante. Ata shpesh zinin dhoma të mëdha plot me komanda, shirita dhe drita të cila mund të përdoreshin vetëm nga shkencëtarë të specializuar. Të prekje ekranin me një stilolaps dhe të merrje përgjigje ndaj lëvizjes ishte diçka shumë novatore. John Fitch, tani rreth 80 vjeç, e kujton fare mirë atë ditë. Ai thotë se në emisionin që nisi të drejtonte në televizionin, i cili sot quhet PBS, mësoi shumë gjëra interesante, por nuk e përfytyronte dot se sa shumë do të ndryshonte ky program rrjedhën e historisë moderne. Programi Sketchpad i hapi rrugën shumë ndryshimeve të tjera për kompjuterin, duke qenë nismëtar edhe për grafikën kompjuterike. Ideja se një fotografi mund të dyfishohej ndikoi në krijimin e teknologjisë moderne 3D. Edhe për mjetin e mirënjohur kompjuterik 'Paint' mund të thuhet se u parashikua prej programit Sketchpad. Profesor i MIT-së Timothy Johnson shpjegoi se si funksiononte kjo teknologji. Programi Sketchpad fillimisht u krijua në një kompjuter Lincoln TX-2, i përshtatur vetëm për memorie RAM prej 64 kilobajtësh. Ndërsa sot, një laptop MacBook Pro, për shembull, ka një memorie RAM prej tetë gigabajtësh, ose mbi tetë milionë kilobajts.